Novell

Novell oli yhdysvaltalainen ohjelmistoteollisuuden yritys, joka keskittyi verkkokäyttöjärjestelmiin (Novell NetWare, SUSE Linux), turvattuun käyttäjätietojen hallintaan ja sovellusintegrointiin.

Historia

Novell perustettiin Provossa, Utahissa vuonna 1979 nimellä Novell Data Systems Inc valmistamaan CP/M-pohjaisia tietokoneita. Yhtiön perustivat George Canova, Darin Field ja Jack Davis.

Tammikuussa 1983 yhtiön nimeksi muutettiin Novell Inc. ja Raymond Noordasta tuli Novellin pääjohtaja. Vuonna 1983 julkaistiin verkkokäyttöjärjestelmä Novell NetWare.

NetWare oli tarkoitettu tiedosto- ja tulostuspalvelimeksi. Novell kehitti XNS:n päälle omat IDP- ja SPP-verkkoprotokollansa, joista käytettiin yhdessä nimeä IPX. NetWare käytti alustanaan MS-DOSin ja PC-DOSin kaltaista Novell DOSia (entinen DR-DOS), jonka se sai ostaessaan Digital Researchin 1991. DR-DOS kilpaili Microsoftin MS-DOSin kanssa. Novell osti myös ethernet-verkkokortteja valmistaneen Excelanin ja kaupallisti TCP/IP-protokollaa.

1980-luku oli yhtiölle suotuisaa aikaa ja vuonna 1990 Novellilla oli lähes monopoliasema yrityksille tarkoitetuissa verkoissa.

1990-luvun alussa Novell lähti Microsoftia vastaan. Microsoft puolestaan vastasi tähän kampittamalla kilpailijaansa mm. lisäämällä Windows 3.1:een koodia, joka antoi ylimääräisen virheilmoituksen, jos ikkunointia ajettiin kilpailijan DOS-käyttöjärjestelmällä. Vuonna 1993 Novell osti Unix System Laboratoriesin AT&T:lta. Novell ja USL olivat perustaneet vuonna 1991 yhteisyrityksenä Univel-yhtiön, joka kehitti ja markkinoi UnixWare-käyttöjärjestelmää.
Novell sai siten Unix-käyttöjärjestelmän tavaramerkkioikeudet, jotka se myöhemmin siirsi X/Openille, mutta myi lähdekoodit ja tuotetoteutuksen erikseen. 

Vuonna 1995 Novell myi UnixWare-liiketoiminnan Santa Cruz Operationille (SCO).

Vuonna 1994 se osti WordPerfect-tekstinkäsittelyohjelman sekä Quattro Pro -taulukkolaskennan Borlandilta. 
Novell myi WordPerfectin ja Quattro Pron Corelille 1996 menetettyään markkinat Microsoft Officelle sekä DR-DOS:n Caldera Systemsille 1996.

Vuonna 1996 yhtiö alkoi siirtyä Internet-yhteensopiviin järjestelmiin ja IPX-verkon korvattiin TCP/IP:llä. Uutta suuntaa vauhditti Eric Schmidtin nimitys toimitusjohtajaksi 1997. Tuloksena oli palvelinohjelmisto NetWare v5.0. 1990-luvun lopulla Novell oli kuitenkin menettänyt johtoasemansa Microsoftin palvelintuotteille.

Vuonna 1998 Novell ilmoitti seuraavan sukupolven käyttöjärjestelmästä koodinimellä Modesto.

Kesällä 2002 Novell osti SilverStream Softwaren ja alkoi kehittää omaa Java 2 EE -sovelluspalvelintaan (exteNd).

Vuoden 2003 aikana Novell siirtyi vahvasti Linux-liiketoimintaan ostamalla Ximianin, joka on kehittänyt mm. Evolution, Red Carpet ja Mono -ohjelmistot. Marraskuussa 2003 se osti saksalaisen SUSEn, joka oli yksi johtavista Linux-jakelujen tuottajista. SUSEn palvelintuote sai nimen SUSE Linux Enterprise Server (SLES) ja työpyötäversio nimen SUSE Linux Enterprise Desktop. NetWaren vuonna 2005 julkaistu seuraaja Novell Open Enterprise Server sisälsi mahdollisuuden NetWare tai Linux-alustan käyttöön.

Novell ja Microsoft kävivät useita keskinäisiä oikeusjuttuja. Marraskuussa 2004 Novell sai Microsoftilta 536 miljoonaa  dollaria korvauksia syytettyään Microsoftia käyttöjärjestelmiensä tahallisesti hidastamisesta käytettäessä Novellin palvelimia. Seuraavalla viikolla Novell nosti uuden oikeusjutun Microsoftia vastaan kilpailurikkomuksista vuosina 1994-96.

Syksyllä 2005 yhtiö oli erottamassa viidenneksen työvoimastaan toimipaikoissaan Provossa, Walthamissa, Massachusettsissa ja Nürnbergissä.

2. marraskuuta 2006 Novell ilmoitti yhteistyösopimuksesta Microsoftin kanssa ja yhtiöiden patenttien ristiinlisensoinnista. Tavoitteeksi on ilmoitettu Microsoft Officen ja OpenOffice.orgin yhteensopivuuden lisääminen. Yksi ensimmäisistä merkeistä tässä on OpenOffice.orgille julkaistu OpenXML/ODF-tiedostomuotojen muuntaja.

Vuonna 2007 kiista Unixin tekijänoikeuksista päättyi Novellin hyväksi: SCO ei omistanut Unixin tekijänoikeuksia ja sen oli maksettava Novellille rojalteja.

Marraskuussa 2010 Attachmate osti Novellin 2,2 miljardin yhdysvaltain dollarin hintaan. Osto saatiin päätökseen huhtikuussa 2011, jolloin yhtiön osake vedettiin pörssistä ja sen patentit myytiin CPTN Holdings LLC:lle 450 miljoonan käteishintaan.
Suurin osa Novellin entistä johtoa sai potkut, kuten myös sadat sen työntekijät Provossa.

Vuonna 2014 Micro Focus yhdistyi Attachmate Groupin kanssa ja sai sitten myös Novellin ja SUSEn hallintaansa.

Lähteet

Aiheesta muualla
 Novell

Yhdysvaltalaiset ohjelmistoyritykset